Diari Oficial de la Generalitat Valenciana


Sumari del DOGV 8430, del 23-11-2018 (2018/10074)

RESOLUCIÓ de 19 de novembre de 2018, per a la delegació de competències del conseller d'Hisenda i Model Econòmic en la consellera de Justícia, Administració Pública, Reformes Democràtiques i Llibertats Públiques, en relació amb les contractacions per a la renovació i millora del sistema de gestió processal, així com del sistema d'enregistrament utilitzat en els jutjats de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8430

Data del DOGV
:   23-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10322


Data del document
:   19-11-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 19 de novembre de 2018, per a la delegació de competències del conseller d'Hisenda i Model Econòmic en la consellera de Justícia, Administració Pública, Reformes Democràtiques i Llibertats Públiques, en relació amb les contractacions per a la renovació i millora del sistema de gestió processal, així com del sistema d'enregistrament utilitzat en els jutjats de la Comunitat Valenciana. [2018/10956]  
  
El Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, estableix l'estructura orgànica i competencial d'aquesta conselleria, i en concret en l'article 34 determina que la Direcció General de Tecnologies de la Informació i les Comunicacions és el centre directiu que assumeix les competències per a l'Administració de la Generalitat i els seus organismes autònoms en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com prestar els serveis de certificació de signatura electrònica avançada i serveis relacionats amb identificació i signatura electrònica.  
  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. Se n'exceptua la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat informàtica, ha de sol·licitar la seua valoració i provisió, si escau, a la Direcció General de Tecnologies de la Informació i les Comunicacions. La Conselleria de Justícia, Administració Pública, Reformes Democràtiques i Llibertats Públiques ha establit com a prioritat la renovació del sistema de gestió processal existent en l'actualitat, així com la renovació i millora del sistema d'enregistrament utilitzat en els jutjats de la Comunitat Valenciana.  
  
Malgrat les actualitzacions dutes a terme en el sistema de gestió processal Cicerone, aquest ha quedat obsolet i es mostra insuficient per a la implantació de l'expedient digital. Al juliol d'enguany el Ple del Consell va autoritzar la signatura del conveni entre la Generalitat i el Govern de Navarra per a la substitució de l'actual sistema de gestió processal de justícia Cicerone pel sistema Avantius.  
Quant al sistema d'enregistrament Arconte, el contracte signat amb Fujitsu finalitzarà al març de 2019. Des de llavors, l'empresa no subministrarà nous equips Arconte ni Arconte Noj, ja que ja no es disposa d'aqueixa tecnologia que també ha quedat obsoleta.  
Com que és la mateixa Conselleria de Justícia, Administració Pública, Reformes Democràtiques i Llibertats Públiques la coneixedora directa de les necessitats existents, es considera convenient que siga aquest departament el que realitze les contractacions corresponents. Per això se sol·licita la delegació de les competències de contractació en aquesta conselleria acompanyada de la línia pressupostària corresponent.  
Per tant, de conformitat amb tot el que s'ha exposat i amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
Primer  
Que es deleguen en la Conselleria de Justícia, Administració Pública, Reformes Democràtiques i Llibertats Públiques les competències per a les contractacions de la renovació i millora del sistema de gestió processal, així com del sistema d'enregistrament utilitzat en els jutjats de la Comunitat Valenciana.  
  
Segon  
En totes les resolucions que s'adopten i en els contractes que es formalitzen en virtut de delegació, es farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
Tercer  
Les delegacions de competències que es disposen en la present resolució no seran obstacle perquè l'òrgan delegant pot reclamar el coneixement o resolució dels assumptes que considere oportuns i, així mateix, podrà revocar-les en qualsevol moment de conformitat amb el que s'estableix en l'article 63.5 de la Llei 5/1983, de Consell, i en els articles 9, 10 i concordants de l'esmentada Llei 40/2015.  
  
  
Quart  
La resolució que s'adopte entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de novembre de 2018.- El conseller d'Hisenda i Model Econòmic: Vicent Soler i Marco.